钦定古今图书集成/明伦汇编/氏族典/第181卷 > 《廖用贤尚友录》 > 权景宣
## 钦定古今图书集成/明伦汇编/氏族典/第181卷 > 《廖用贤尚友录》 > 权景宣

按《周书权景宣传》：“景宣，字晖远，天水显亲人。少聪悟，
有气侠。年十七，魏行台萧宝夤见而奇之，表为轻车
将军。及宝夤败，景宣归乡里。太祖平陇右，擢行台郎
中。魏孝武西迁，授镇远将军、步兵校尉，加平西将军、
秦州大中正。大统初，转祠部郎中。景宣晓兵权，有智
略，从太祖拔弘农，破沙苑，皆先登陷阵。转外兵郎中。”
从开府于谨援洛阳。会东魏兵至，属城悉叛，景宣乃
投民家自匿，以久藏非计，乃伪作太祖书，招募得五
百馀人，保据宜阳，声言大军续至。东魏将段琛等率众至九曲，惮景宣，不敢进。景宣恐琛审其虚实，乃将
腹心自随，诈云迎军，因得西遁。与仪同李延孙相会
攻孔城。洛阳以南，寻亦来附。太祖即留景宣守张白
坞，节度东南义军。东魏将王元凯入洛，景宣与延孙
等击走之。以功授大行台右丞。征入朝，录前后功，封
显亲县男。除南阳郡守。修城楼，备器械，寇盗敛迹，民
得肄业，百姓称之，立碑颂德。迁广州刺史。侯景举河
南来附，景宣从仆射王思政经略应接。既而侯景南
叛，恐东魏复有其地，以景宣为大都督、豫州刺史，镇
乐口。东魏亦遣张伯德为刺史。伯德令其将刘贵平
屡来攻逼，景宣随机奋击，前后擒斩三千馀级，贵平
乃退走。进授使持节、车骑大将军、仪同三司。应礼、安、
随、并平。朝议以景宣威行南服，迺授并安肆郢新应
六州诸军事、并州刺史。寻进骠骑大将军、开府仪同
三司，加侍中，兼督江北司二州诸军事，进爵为伯。唐
州蛮田鲁嘉为民患，景宣又破之，获鲁嘉。转安州刺
史。孝闵帝践阼，征为司宪中大夫。寻除《基、鄀》《硖平》四
州五防诸军事、江陵防主，加大将军。天和初，授荆州
总管、十七州诸军事、荆州刺史，进爵千金郡公。陈湘
州刺史华皎举州款附，表请援兵，敕景宣统水军与
皎俱下。景宣到夏口，陈人已至，而景宣以任遇隆重，
遂骄傲恣纵，多自矜伐，兼纳贿货，指麾节度，朝出夕
改，将士愤怒，莫肯用命。及水军始交，一时奔北，船舰
器仗，略无孑遗。时卫公直总督诸军，欲绳以军法，朝
廷不忍加罪，遣使就军赦之。寻遇疾卒。赠河、渭、鄯三
州刺史，谥曰恭。子如璋嗣。